س.ج. پيشه وري بو حقيقت نفسلي سؤزلري م.ج. باغيروفا دئينده اؤزونون وطن، خلق، فيرقه قارشيسيندا نئجه آغير مسولييت داشيديغيني دريندن درك ائدير. س.ج. پيشه ورينين اينكار ائديلمز دليللري م. ج. باغيروفون كؤپونو آلسا دا، ايچينده كي غضب اودونو سؤندوره بيلمير.»(1) شوبهه  سيز، خلقينين قانينا سوساميش، 30 نجي ايللرده آذربايجان ضيياليلارينا قارشي قيرغين سيياستي يوروتموش م. ج. باغيروفون «ميرغضبين» (عيسا حسينوف) غضبي سوويا بيلمزدي.* روحن معنوييات و عملجه آذربايجان خلقينه ياد اولان باغيروف، پيشه ورينين ميللي ايناملا دئييلميش سؤزلرينين حئيفيني يئرده قويمازدي، اينتقام حيسسي عقلينه غاليب گلدي. اصلينده 30 نجي ايللرين تصفييه قورباني ساييلان پيشه وري، آذربايجان مئشه لرينده حربي تعليم گئچيره ن فداييلره باش چكمه يه گئده ركن يولدا ماشيني «قضايا اوغرادي». اونلار دؤرد نفر ايميشلر: سوروجو  مليكييان، پيشه وري، ژئنئرال غولام يحيا و نوري قولييئف... او دؤورون جانلي شاهيدلرينين مطبوع يازيلاريندا قئيد اولونور كي، س.ج. پيشه وري سوروجونون يانيندا ايله شيبميش. (حالبوكي، بير عادت اوزره او هئچ وقت سوروجونون يانيندا يوخ، بلكه دال رديفده اوتوراردي) قضا (تصادف) نتيجه سينده س.ج. پيشه وري مؤحكم ازيليب، غولام يحيا و نوري قولييئف (ميللي حؤكومت زماني نوري قولييئف شورالار ايتتيفاقينين تبريزده كي باش قونسولونون موعاويني ايشله ييب، قضا واختي «د.ت. ك.»**نين امكداشي ايدي) ايسه يارالانيبلار. سوروجو يوخا چيخيب.  يارالانلاري خسته خانايا آپاريبلار. س.ج. پيشه ورينين بدنينده جراحييه عملييات آپارمالي ايميش. او تاكيدله اطرافينداكي آداملارا دئيير كي، منيم قارداشيم حكيمدير. اؤزو ده باكيدا ياشايير. منيم بدنيمده آپاريلان جراحييه عمليياتيندا ايشتيراك ائتسين. آنجاق س.ج. پيشه ورينين قارداشيني اونون يانينا بوراخميرلار. دانيشيرديلار كي پيشه وري سون نفسده: - قوامين (ايرانين گئچميش باش وزيري - و.ا.) ائوي ييخيلسين! دئييب گؤزلريني يوموبدور».